Virallinen lehti nro C 200 , 30/06/1997 s. 0157



B4-0457/97 Päätöslauselma Euroopan oikeus- ja oikeudenkäyttöalueen luomisesta Euroopan unionin taloudellisten etujen suojelemiseksi kansainväliseltä rikollisuudelta Euroopan parlamentti, joka - ottaa huomioon 15. ja 16. huhtikuuta 1997 pidetyn kuulemistilaisuuden johtopäätökset veronmaksajien suojelemisesta luomalla yhteinen tuomio- ja oikeudenkäyttöalue, A. katsoo, että turvallisuuden ja oikeuden vaatimus voimistuu Euroopan kansalaisten parissa, jotka eivät hyväksy sitä, että rikolliset järjestöt käyttävät hyväkseen Euroopan oikeusasioissa tehtävän yhteistyön hitautta ja hajanaisuutta, B. ottaa huomioon, että kolmannen pylvään institutionaalinen rakenne, joka koskee yhteistyötä oikeusasioissa rikosoikeuden alalla Euroopan unionin valtioiden välillä, ei kykene tällä hetkellä vastaamaan tähän vaatimukseen, C. ottaa huomioon, että kansainvälisiä yhteisön puitteissa laadittuja yleissopimuksia keskinäisestä oikeusavusta ja rikoslainsäädäntöjen lähentämisestä ei ole vielä pantu täytäntöön ratifioimisvälineiden puuttumisen vuoksi, D. katsoo, että vaikka nämä yleissopimukset ja erityisesti yhteisön taloudellisten etujen suojelemisesta tehty sopimus olisi asianmukaisesti ratifioitava, niiden saattaminen osaksi kansallista lainsäädäntöä ei takaisi tasavertaista suojelua jokaisessa jäsenvaltiossa; 1. Kehottaa toistamiseen hallitusten välistä konferenssia tarkistamaan perustamissopimuksen sanamuotoa siten, että - mahdollistetaan enemmistöäänestykset neuvostossa ja annetaan komissiolle aloiteoikeus, - liitetään Euroopan parlamentti päätöksentekoprosessiin, - annetaan tuomioistuimelle esioikeudellisia tulkintavaltuuksia, - luotaisiin oikeudellinen perusta petosten torjuntaa koskevalle lainsäädännölle yhteispäätösmenettelyn mukaisesti; 2. Pyytää unionin valtioiden parlamentteja ja hallituksia jouduttamaan kansainvälisten rikosoikeudellista yhteistyötä koskevien yleissopimusten ratifioimismenettelyjä; 3. Pyytää neuvostoa painostamaan jäsenvaltioiden hallituksia ja parlamentteja, jotta yhteisön taloudellisten etujen suojaamista koskevan yleissopimuksen ja siihen kuuluvien pöytäkirjojen ratifioiminen tapahtuisi viimeistään vuoden 1998 puolivälissä; 4. Korostaa, että jos ratifioimista ei tehdä tässä määräajassa, komissiota on kehotettava harjoittamaan lainsäädäntöaloitevaltaansa EY:n perustamissopimuksen puitteissa; 5. Korostaa näin ollen, että komission koordinoiman asiantuntijaryhmän laatima Corpus juris yhteisön taloudellisten etujen suojelemiseksi rikosoikeudellisesti on merkittävä aloite Euroopan yhteisen lainsäädännön ja rikosoikeudellisen menettelyn alalla, ja että mahdollisilla komission lainsäädäntöaloitteella voitaisiin pyrkiä toteuttamaan tiettyjä tämän tekstin osia; 6. Katsoo lisäksi, että komission olisi tutkittava viipymättä sekä tekniseltä että perustuslailliselta kannalta, voidaanko edellä mainitun Corpus jurisin sisältämän lainsäädännön pääosat saattaa osaksi kansallisia lainsäädäntöjä; 7. Katsoo myös tarpeelliseksi toteuttaa asian osalta mahdollisimman pian vertailevan tutkimuksen jäsenvaltioiden parlamenttien kanssa; 8. Pitää mahdollisena, että yhteisö yhteensovittaisi ja tukisi teknisesti kansallisia tutkinta- ja tuomioelimiä yhteisön talousarvioon vaikuttavissa rajat ylittävissä rikosasioissa; korostaa tässä mielessä sen välttämättömyyttä, että elimelle, jonka tehtävänä on suojella yhteisön taloudellisia etuja ja torjua petoksia, annetaan - tarvittava kansallisten oikeus- ja tuomiovaltajärjestelmien erityistuntemus - vaadittava itsehallinto tämän toiminnan harjoittamiseen - tarvittaessa oikeudellinen perusta siinä määrin kuin uudet tehtävät sitä edellyttävät; 9. Kehottaa puhemiestään välittämään tämän päätöslauselman komissiolle, neuvostolle sekä jäsenvaltioiden hallituksille ja parlamenteille.